Bonaventura Gran

**Miquel Baptista Gran Peris** (* 24. november 1620, Riudoms – † 11. september 1684, Rím), známy ako blahoslavený **Bonaventura Gran** alebo brat **Bonaventura z Barcelony**, bol františkánsky mních blahoslavený katolíckou cirkvou.

## Životopis
Narodil sa v chudobnej rodine v meste Riudoms. Jeho rodný dom sa nachádza na ulici, ktorá bola známa ako Carrer de la Butxaca. Dnes táto ulica nesie jeho meno. Vo veku 18 rokov sa na prianie svojho otca oženil, ale po niekoľkých mesiacoch ovdovel. Potom vstúpil do františkánskeho kláštora Sant Miquel d'Escornalbou, kde 14. júla 1641 zložil rehoľné sľuby a prijal meno Bonaventura. V nasledujúcich rokoch pôsobil v kláštoroch v mestách Móra d'Ebre, Figueres, La Bisbal d'Empordà a Terrassa, kde je po ňom pomenovaná ulica.

V roku 1658 bol poslaný do Ríma, kde založil „Sant Retir“, čo sú štyri kláštory v rímskej provincii, vrátane kláštora Sant Bonaventura al Palatino. Bol poradcom štyroch pápežov: Alexandra VII., Klementa IX., Klementa X. a Inocenta XI.. V roku 1662 založil v Ríme „Riformella“, reformné františkánske hnutie Reformovaní františkáni (v latinčine *Ordo Frates Minorum Strictioris Observantiae Reformatorum*). Františkánskym mníchom a kňazom, ktorí hlásali ľuďom kresťanskú vieru, toto hnutie umožňovalo uchýliť sa do domov určených na duchovné sústredenie. Mohli tak žiť podľa zakladateľského ducha františkánskeho rádu.

V roku 1679, na žiadosť radných z Riudoms, poslal z Ríma relikvie svätého Bonifáca, svätého Juliána a svätého Vincenta z Lérins. Odvtedy sa v Riudoms oslavuje druhú májovú nedeľu sviatok Svätých relikvií.

Zomrel v Ríme 11. septembra 1684.

## Uctievanie
V roku 1775 bol vyhlásený za ctihodného. 14. júna 1906 bol blahorečený pápežom svätým Piom X. po tom, čo boli doložené dve zázračné uzdravenia. Prvou uzdravenou bola žena, ktorá sa v roku 1790 ocitla v kritickom stave po páde z koňa. Po vzývaní ctihodného sa nevysvetliteľne uzdravila. Druhou uzdravenou bola žena, ktorá v roku 1818 upadla po pôrode na tri dni do bezvedomia. Uzdravila sa okamžite potom, čo jej bola priložená relikvia ctihodného.

V Riudoms sú od roku 1972 uložené jeho relikvie, ktoré boli privezené z Ríma. Dnes sa nachádzajú v kaplnke Najsvätejšej sviatosti v kostole svätého apoštola Jakuba. V Riudoms je blahoslavený Bonaventura veľmi uctievaný a každý rok sa 24. novembra na jeho počesť konajú slávnosti, keď sú jeho relikvie nesené v sprievode.


Casa Beat Bonaventura Gran 05.jpg|Dom, kde sa narodil Blahoslavený, s kaplnkou s jeho obrazom
Capella Santíssim Riudoms 2.jpg|Oltár Najsvätejšej Sviatosti, kde sú uchovávané relikvie Blahoslaveného
Beat Bonaventura Gran 6.jpg|Obraz Blahoslaveného vo vnútri urny
2020 Festa del Beat Bonaventura 04.jpg|Urna s relikviami Blahoslaveného na hlavnom oltári počas jeho sviatku
2021 - Festes del Beat Bonaventura a Riudoms 06.jpg|Sprievod s lampiónmi ulicami Riudoms s relikviou Blahoslaveného
Placa casa Beat Bonaventura Gran 01.jpg|Pamätná tabuľa na rodnom dome
Urna del Beat Bonaventura davant de casa seva.jpg|Urna Blahoslaveného Bonaventúru pred jeho domom počas sprievodu
Altar Beat Bonaventura - Riudoms.jpg|Oltár Blahoslaveného Bonaventúru v kostole v Riudoms
Vitrall Beat Bonaventura, Sant Oleguer i Sant Pere Armengol.jpg|Vitraž venovaná Blahoslavenému Bonaventúrovi v chráme Sagrada Família


## Referencie

## Iné projekty

## Zdroj
* 

Kategória:Katalánske osobnosti
Kategória:Španielski františkáni
Kategória:Španielski katolícki blahoslavení
Kategória:Blahorečení Piom X.